เพราะเหตุใดปี 2553 จึงพากันขอยกเลิกกองทุนจำนวนมาก
พบกันอีกครั้งนะคะ คราวนี้สรรหามาเล่าบังเอิญไปพบข้อมูลว่า
17 ส.ค. 2554

พบกันอีกครั้งนะคะ คราวนี้สรรหามาเล่าบังเอิญไปพบข้อมูลว่า 
ในรอบปีที่ผ่านมามีการยกเลิกกองทุนเป็นจำนวนมากเมื่อเทียบกับปีอื่นๆ อ่านแล้วอย่าเพิ่งตกใจว่านายจ้างพากันยกเลิกกองทุนนะคะ ความจริงคือมีนายจ้างลูกจ้างจำนวนหนึ่งพากันโยกย้ายกองทุนจากกองทุนเดิมที่มีนโยบายการลงทุนเพียงนโยบายเดียวไปอยู่กองทุนใหม่ที่มีหลายนโยบายค่ะ มาดูรายละเอียดกัน
โดยทั่วไปการเลิกกองทุนมักจะมีสาเหตุมาจากนายจ้างเลิกกิจการ ที่ประชุมใหญ่มีมติให้เลิกหรือนายจ้างประสบปัญหาสภาพคล่องและจำเป็นต้องยกเลิกกองทุน เป็นต้น จะเห็นได้จากปี 2552 มีการจดทะเบียนยกเลิกกองทุน 19 กองทุน แต่ในปี 2553 กลับพบว่ามีการยกเลิกกองทุนเพิ่มมากขึ้นเท่าตัวถึง 38 กองทุน โดย 33 กองทุนเกิดจากการเลิกกองทุนนายจ้างรายเดียว (Single Fund) เพื่อไปเข้ากองทุนหลายนายจ้างที่มีหลายนโยบายการลงทุน (Master Pooled Fund) รวมทั้งกองทุนที่มีหลายนายจ้าง (Pooled Fund) ที่มีนโยบายการลงทุนเดียวได้เลิกกองทุนเพื่อโอนย้ายนายจ้างไปยังกองทุนหลายนายจ้างที่ได้จัดตั้งในลักษณะ Master Pooled Fund ค่ะ 
จากข้อมูลดังกล่าวแสดงให้เห็นว่าปัจจุบันทั้งบริษัทจัดการและนายจ้างจำนวนมากได้ให้ความสำคัญกับการจัดให้สมาชิกสามารถเลือกนโยบายการลงทุนได้มากกว่าหนึ่งนโยบาย หรือที่เรียกว่าการจัดให้มี Employee’s Choice นั่นเอง สำหรับนายจ้างรายใหญ่ที่มีลูกจ้างและทรัพย์สินของกองทุนจำนวนมาก อาจเปลี่ยนรูปแบบกองทุนจากมีนโยบายเดียวเป็นกองทุนที่มีหลายนโยบาย แต่ก็ยังคงความเป็นนายจ้างรายเดียวของกองทุนอยู่ (Master Single Fund) เพราะอยากมีความเป็นอิสระในการกำหนดนโยบายการลงทุนตามที่นายจ้างต้องการ แต่นายจ้างบางรายอาจยกเลิกกองทุนไปเลยเพื่อไปร่วมใน Master Pooled Fund เพราะหากจัดให้มีหลายนโยบายการลงทุนเอง ขนาดของกองทุนอาจไม่ใหญ่พอที่จะกำหนดนโยบายการลงทุนได้หลากหลายได้ และอาจต้องเสียค่าธรรมเนียมการจัดการกองทุนเพิ่มขึ้น ดังนั้นการที่กองทุนนายจ้างรายเดียวยกเลิกกองทุนเพื่อโอนย้ายไปเข้าร่วมใน Master Pooled Fund นอกจากจะทำให้สมาชิกได้มีโอกาสเลือกนโยบายการลงทุนที่หลากหลายแล้ว ยังอาจประหยัดค่าใช้จ่ายได้อีกด้วย ปัจจุบันจะเห็นได้ว่ากองทุนนายจ้างรายเดียวมีแนวโน้มลดลงเรื่อยๆ ค่ะ ส่วนบริษัทจัดการที่มีกองทุน Pooled Fund ภายใต้การจัดการหลายกอง ก็อาจยุบกองทุนเพื่อไปรวมเป็น Master Pooled Fund เพื่อประหยัดค่าใช้จ่ายและมีความคล่องตัวในการบริหารจัดการ โดยนายจ้างที่อยู่ Pooled Fund เดิม ก็มีทางเลือก 2 ทาง คือ อาจโอนย้ายไปอยู่ Master Pooled Fund ใหม่ภายใต้บริษัทจัดการเดิม หรืออาจขอถอนตัวไปอยู่ Master Pooled Fund ที่อยู่ภายใต้การจัดการของบริษัทจัดการอื่นหากเห็นว่ามีนโยบายการลงทุนตรงตามที่ต้องการ 
วิธียกเลิกกองทุนก็ไม่ได้ยุ่งยากอะไรค่ะ สำหรับกองทุน Single Fund สามารถขอยกเลิกได้โดยการที่กรรมการกองทุนเสนอต่อที่ประชุมใหญ่สมาชิกเพื่อขอมติให้เลิกกองทุนและแต่งตั้งผู้ชำระบัญชีกองทุน และให้กรรมการกองทุนแจ้งต่อนายทะเบียนภายใน 7 วันนับแต่วันที่เลิกกองทุน จากนั้นให้กรรมการจัดให้มีการชำระบัญชีภายใน 30 วันนับแต่วันที่กองทุนเลิก แต่สำหรับนายจ้างที่เดิมเคยอยู่ในกองทุน Pooled Fund จะเป็นเพียงการถอนตัวของนายจ้างเฉพาะรายใดรายหนึ่งออกไปโดยไม่มีการยกเลิกกองทุนแต่อย่างใด ยกเว้นนายจ้างทุกรายพร้อมใจกันถอนตัวออกไปจาก Pooled Fund จนหมด ก็จะต้องดำเนินการยกเลิก Pooled Fund นั้นด้วย ซึ่งมีขั้นตอนดำเนินการแบบเดียวกันกับการเลิกกองทุน Single Fund ค่ะ
การชำระบัญชีในกรณีปกติจะจ่ายเงินทั้งหมดคืนแก่สมาชิกให้ครบถ้วนเรียบร้อย แต่ในกรณีเป็นการโอนย้ายไปเข้ากองทุนใหม่จะไม่มีการจ่ายเงินคืนแก่สมาชิก จะเป็นเพียงการโอนทรัพย์สินทั้งหมดจาก
กองทุนเดิมไปเข้ากองทุนใหม่ค่ะ ซึ่งทรัพย์สินจะถูกนำเข้ากองทุนใหม่โดยมีการแบ่งสัดส่วนของเงินเพื่อนำไปลงทุนตามที่สมาชิกเลือกและสมาชิกเองควรจะให้ความใส่ใจเลือกและแจ้งการตัดสินใจเลือกนโยบายการลงทุนของตัวเองให้ชัดเจนในขั้นตอนนี้ 
ใกล้จะถึงฤดูการจัดประชุมใหญ่สมาชิกกองทุนประจำปีแล้ว นายจ้างที่ยังไม่ได้จัดให้สมาชิกเลือกนโยบายการลงทุนน่าจะลองพิจารณาดูนะคะว่าจะใช้วิธีการใดการดำเนินการทั้งหมดข้างต้นไม่ยุ่งยากค่ะ เพราะบริษัทจัดการคอยช่วยเหลือดำเนินการให้ทุกขั้นตอน หากกรรมการกองทุนมีข้อสงสัยก็สามารถขอคำปรึกษาบริษัทจัดการได้ ซึ่งบริษัทจัดการทุกแห่งมีความพร้อมจะตอบทุกคำถามและให้ความช่วยเหลือดำเนินการแก่นายจ้างและกรรมการกองทุนในทุกเรื่องที่เกี่ยวข้องค่ะ
แล้วพบกันใหม่ สวัสดีค่ะ